**Miestne zastupiteľstvo Mestskej časti Košice – Nad jazerom**

**Z á p i s n i c a**

z 11. zasadnutia miestneho zastupiteľstva Mestskej časti Košice – Nad jazerom

dňa 31. marca 2016

­

**Prítomní:** Ing. Mgr. Lenka Kovačevičová - starostka mestskej časti

 Mgr. Bernard Berberich – zástupca starostky

 JUDr. Marta Bulecová - prednostka miestneho úradu

 PhDr. Patrik Géci – kontrolór

**Prítomní poslanci:** R. Lenártová, M. Capcara, M. Slivka, A. Gajdošová, M. Jokeľová, L. Kleinová, M. Papcun, M. Siksa, J. Skonc, E. Cimbala, R. Schwarcz

**Neprítomní poslanci:** P. Badanič (ospravedlnený)

**Ďalší prítomní:** JUDr. Alena Olejárová – vedúca organizačno-právneho oddelenia

 Ing. Milan Derfiňák – vedúci oddelenia výstavby a investičných činnosti

 Ing. Marta Vojtasová – vedúca oddelenia finančného a správy majetku

 Ing. Ildikó Szegedyová – vedúca oddelenia kultúry

 pplk. Ing. Martin Gancarčík - riaditeľ OO PZ Košice – Nad jazerom

 Ing. Miroslav Fajčík – veliteľ MSP, stanica Košice – Nad jazerom

 občania mestskej časti

**K bodu č. 1 Otvorenie zasadnutia**

11. zasadnutie miestneho zastupiteľstva otvorila a viedla starostka L. Kovačevičová. Privítala

poslancov a zamestnancov úradu. Konštatovala, že je prítomných 12 poslancov, takže zasadnutie je uznášaniaschopné. Ospravedlnil sa poslanec Peter Badanič. Ďalej privítala riaditeľa Obvodného odd. PZ Košice – Nad jazerom pplk. Ing. Martina Gancarčíka, veliteľa Mestskej polície stanica Nad jazerom Ing. Miroslava Fajčíka a verejnosť – občanov mestskej časti.

**K bodu č. 2 Schválenie programu zasadnutia**

 Návrh programu zasadnutia a materiály na rokovanie uvedené v pozvánke boli predložené písomne a v zmysle rokovacieho poriadku zverejnené na webovej stránke mestskej časti. Starostka vyzvala prítomných poslancov či má niekto pripomienky alebo doplnky k predloženému programu. Poslanec Jozef Skonc navrhol doplniť program o bod 15 a) návrh úpravy platu starostky.

**(Hlasovanie č. 1: z prít. 12 za 11, proti 1)**

 Po doplnení programu o bod 15 a) starostka dala hlasovať o celom predloženom programe:

l. Otvorenie zasadnutia

2. Schválenie programu zasadnutia miestneho zastupiteľstva Mestskej časti Košice – Nad jazerom

3. Určenie zapisovateľa, overovateľov zápisnice, voľba návrhovej komisie

4. Informatívna správa o činnosti OO PZ Košice – Nad jazerom, a MSP v Košiciach - stanice Nad jazerom

5. Správa o činnosti starostky mestskej časti

6. Správa o plnení uznesení miestneho zastupiteľstva Mestskej časti Košice – Nad jazerom

7. Správa o výsledkoch kontroly

8. Záverečný účet Mestskej časti Košice – Nad jazerom za rok 2015

9. Výročná správa Mestskej časti Košice – Nad jazerom za rok 2015

10. Návrh na 1. zmenu programového rozpočtu Mestskej časti Košice – Nad jazerom na rok 2016

11. Návrh VZN č. 46 o zrušení VZN č. 32/2005 o pravidlách času predaja v obchode a času prevádzky služieb a o ochrane obyvateľov pred rušením nočného pokoja na území Mestskej časti Košice – Nad jazerom

12. Návrh na poskytnutie dotácií z rozpočtu Mestskej časti Košice – Nad jazerom na rok 2016

13. Informácia o vykonávaných rozpočtových opatreniach programového rozpočtu Mestskej časti Košice – Nad jazerom na rok 2015

14. Informácia o vykonaných rozpočtových opatreniach programového rozpočtu Mestskej časti Košice – Nad jazerom na rok 2016

15. Personálne otázky

15a.Návrh na úpravu platu starostky

16. Interpelácie

17. Rôzne

18. Záver

**(Hlasovanie č. 2: z prít. 12 za 11, proti 1)**

**K bodu 3/**  **Určenie zapisovateľa, overovateľov zápisnice, voľba návrhovej komisie**

 Starostka určila za zapisovateľku Bc. Zuzanu Štefanikovú, za overovateľov zápisnice poslancov Máriu Jokeľovú, Andreu Gajdošovú. Do návrhovej komisie boli zvolení poslanci za jednotlivé kluby: Erik Cimbala za klub SMER-SD a za nezávislých poslancov Lucia Kleinová.

**(Hlasovanie č. 3: z prít. 12 za 12)**

**K bodu 4**/ **Informatívna správa o činnosti OO PZ Košice – Nad jazerom a MSP v Košiciach - stanice Nad jazerom**

 V rámci bodu vystúpil pplk. Ing. Martin Gancarčík – riaditeľ OO PZ Košice – Nad jazerom. V krátkosti informoval miestne zastupiteľstvo o činnosti obvodného oddelenia za posledné obdobie. Konštatoval, že v našej mestskej časti sa naďalej potulujú bezdomovci, ktorí robia neporiadok, pretrváva poškodzovanie fasád, uličná kriminalita, majetkové priestupky, krádeže motorových vozidiel, krádeže bicyklov, vlámania do motorových vozidiel. Polícia má v budúcnosti záujem aj o riešenie problému, ktorý je na pošte pri preberaní dôchodku. Mávajú hlásenia o okrádaní osôb, ktoré si osobne preberajú dôchodok na pošte. Ďalej ich trápia občania pri nebezpečnom parkovaní pred a za priechodom pre chodcov. Najčastejšie sa to stáva v ranných a poobedňajších hodinách pri vyprevádzaní a preberaní detí zo školy. Riaditeľ hovoril o parkovacích miestach a cestných komunikáciách, ktoré sa nedajú viac rozšíriť. Hlavne ide o Slaneckú cestu. Pomohla by nová cesta, aby nevznikali ranné kolóny, ale priestor na to, ani podľa znalca v odbore dopravy, vo výhľade nie je. Keby sa začala doprava regulovať, premávka sa bude zdržiavať.

Po tejto správe vystúpil poslanec Marián Siksa. Spomenul križovatku pri VSS, konkrétne  pravý jazdný pruh na Južnú triedu. Kamióny, ktoré idú smerom k Barci, zaberajú priestor a vozidlá odbočujúce doprava nemôžu plynulo prejsť. Navrhol rozšíriť pravý jazdný pruh na úkor chodníka a autobusovej zastávky.

 Nasledovala krátka správa Mestskej polície zastúpená Ing. Miroslavom Fajčíkom – veliteľom MSP Košice, stanica Nad jazerom, ktorý skonštatoval, že v sledovanom období bola činnosť príslušníkov stanice zameraná hlavne na kontrolu verejného poriadku, čistotu, kontrolu zákazu konzumácie alkoholických nápojov na verejnosti, na ochranu majetku občanov a mesta pred poškodením a odcudzením, na statickú dopravu a dodržiavanie VZN mesta a mestských častí. Počas uvedeného obdobia príslušníci stanice zistili a riešili celkovo 1 383 priestupkov. Nasledovali konkrétne čísla všetkých priestupkov, za čo boli vyberané blokové pokuty. Veliteľ v predloženej správe uviedol konkrétne priestupky v sledovanom období, aj počet výjazdov, ktorých bolo 192. K vystúpeniu zástupcov polícií neboli v rámci rozpravy vznesené pripomienky a dotazy.

 Miestne zastupiteľstvo Mestskej časti  Košice – Nad jazerom zobralo na vedomie informáciu o  činnosti Obvodného oddelenia Policajného zboru Košice – Nad jazerom a Mestskej polície Košice – stanice Nad jazerom za posledné obdobie – **uznesenie č. 87. (Hlasovanie č. 4: z prít. 12 za 12)**

**K bodu č. 5/ Správa o činnosti starostky mestskej časti**

Starostka informovala miestne zastupiteľstvo o svojej činnosti. Spomenula akcie, ktoré mestská časť pripravovala za posledné obdobie. Koniec roka 2015 sa niesol v duchu blížiacich sa Vianoc a podujatí, ktoré MČ pre svojich obyvateľov pripravila. Niekoľkodňový bohatý kultúrny program Jazerských Vianoc bol spojený s tradičnými trhmi a predajom starostovského punču. Vďaka štedrosti Jazerčanov sa podarilo vyzbierať historicky najvyššiu sumu 1 478 eur, ktorá bola rovnakým dielom rozdelená piatim jazerským materským školám. V januári si pietnym aktom na Námestí osloboditeľov na mestskom podujatí pripomenula 71. výročie oslobodenia mesta Červenou armádou. K pamätníkom Neznámeho vojaka a sovietskych vojakov padlých v druhej svetovej vojne za mestskú časť položila veniec vďaky.

Začiatok roka bol plný tradičných stretnutí, na ktorých sa hodnotí predchádzajúci rok, a zároveň sa prezentujú plány MČ na nasledujúce obdobie. Stretnutia absolvovala s riaditeľmi materských, základných i stredných škôl, zástupcami neziskových organizácií, občianskych združení a športových klubov rozvíjajúcich v mestskej časti rôzne činnosti. Začiatkom roka privítala mladú rodinu s malou Adriankou, prvým bábätkom roka 2016. Novoročné stretnutie absolvovala s členmi Denného centra, Jednoty dôchodcov, zúčastnila sa na novoročnom stretnutí so zástupcami kresťanských seniorov a predstaviteľmi duchovného života TrLic. Petrom Kentošom z Farnosti sv. Košických mučeníkov a Vladimírom Vargom z Farnosti Presvätej Bohorodičky Ochrankyne. Súčasťou pracovného programu boli zasadnutia rady starostov, pracovné stretnutie u riaditeľa magistrátu k riešeniu aktuálnych problémov v MČ, pracovná porada na OR PZ k vyhodnoteniu bezpečnostnej situácie v Košiciach, pracovné stretnutia s veliteľom Mestskej polície, stanice Košice – Nad jazerom, stretnutie na magistráte s vedením mesta a s profesorom Maršálkom k revitalizácii vody v jazere, v ktorej sa bude tohto roku pokračovať. Absolvovala pracovné stretnutia so zástupcami Správy mestskej zelene. Venovali sa problematike zelene a kosieb i riešeniu stavu detských ihrísk. Záhradníkom odovzdala komplexnú analýzu stavu ihrísk na sídlisku. Nechýbala na spoločenských a kultúrnych podujatiach pod záštitou MČ. Jednou z ambícii MČ je získanie titulu Mestská časť športu, v rámci čoho chce pritiahnuť za športom a na športoviská čo najviac obyvateľov sídliska. Koncom januára MČ pripravila stolno – tenisový turnaj - Memoriál Gálovcov, vo februári nechýbala tradičná Prázdninová korčuľovačka, v marci automobilová súťaž Jazda zručnosti. V marci prijala na úrade seniorov - absolventov dvojmesačného počítačového kurzu, ktorý zorganizovala MČ a kde im spolu so zástupcom B. Berberichom a poslankyňou Andreou Gajdošovou odovzdala certifikáty. Pri príležitosti MDŽ bolo pripravené kultúrno - spoločenské podujatie Jazerská žena. Starostka podporila na Zimnej olympiáde seniorov na Jahodnej, spevácku súťaž Seniorská hviezda organizovanú Kulturparkom, kde MČ reprezentovali spevácky súbor Jazerčan, ktorý získal prvé miesto. Druhé miesto obsadil spevácky súbor Nádej. Nechýbali ani Jazerské mažoretky, ktoré obsadili v kategórii tanec druhé miesto. Počas uplynulých mesiacov sa pripravovali podklady nevyhnutné k realizácii investičných projektov naplánovaných na rok 2016, k parkovisku s obratiskom na Raketovej ulici, k osvetleniu Jenisejská – Čingovská, Važecká – Galaktická a k detskému ihrisku na Bukoveckej ulici. Na záver informovala starostka o činnostiach, ktoré sú pripravené na ďalšie mesiace - oprava výtlkov po zime, zber posypového materiálu, oprava lavičiek a košov, bežná údržba sídliska a analýza kontajnerových stojísk. V druhom polroku sa chystá realizácia investičných projektov. Starostka na záver svojej správy pozvala všetkých na Jazerskú kvapku krvi, ktorá bude 6. apríla 2016 v zasadačke miestneho úradu, i na sídliskovú brigádu Vyčisťme si sídlisko na 9. apríla 2016.

V rámci rozpravy neboli vznesené pripomienky ani dotazy.

 Starostka odovzdala slovo návrhovej komisii, aby  predniesla návrh uznesenia.

Miestne zastupiteľstvo Mestskej časti Košice – Nad jazerom zobralo na vedomie správu o  činnosti starostky mestskej časti – **uznesenie č. 88.**

**(Hlasovanie č. 5: z prít. 12 za 12)**

**K bodu 6/ Správa o plnení uznesení miestneho zastupiteľstva Mestskej časti Košice – Nad jazerom**

Správa bola predložená písomne. V rámci rozpravy neboli vznesené pripomienky ani dotazy.

Starostka vyzvala návrhovú komisiu k predneseniu návrhu uznesenia.

Miestne zastupiteľstvo Mestskej časti Košice – Nad jazerom zobralo na vedomie správu o plnení uznesení MiZ MČ od posledného riadneho rokovania MiZ Košice – Nad jazerom – **uznesenie č. 89.**

**(Hlasovanie č. 6: z prít. 12 za 12)**

**K bodu 7/ Správa o výsledkoch kontroly**

Správa bola predložená písomne. V rámci rozpravy neboli vznesené pripomienky ani dotazy.

Starostka odovzdala slovo návrhovej komisii.

 Miestne zastupiteľstvo Mestskej časti Košice – Nad jazerom zobralo na vedomie správu o výsledkoch kontroly za obdobie od 9. riadneho zasadnutia MiZ MČ Košice – Nad jazerom konaného dňa 17. 12. 2015 – **uznesenie č. 90.**

**(Hlasovanie č. 7: z prít. 12 za 12)**

**K bodu 8/ Záverečný účet Mestskej časti Košice – Nad jazerom za rok 2015**

Materiál bol predložený písomne, bol zverejnený na webovej stránke mestskej časti, bol prerokovaný vo finančnej komisii a v komisii výstavby, verejného poriadku a životného prostredia. Mestská  časť  Košice   –  Nad   jazerom   hospodárila    v   roku   2015 s prebytkom z  bežného  rozpočtu  vo výške  + 117 816 €.  Z dôvodu  realizácie  naplánovaných  investičných akcií spolu v objeme 52 921 €  bol  v kapitálovom rozpočte vykázaný schodok  - 35 920 €, ktorý  bol krytý prebytkom  hospodárenia   z   bežného  rozpočtu. Z rozpočtu príjmov a výdavkov dosiahla mestská časť  v roku 2015 prebytok  vo výške + 81 896 €.

Po   rozhodnutiach     miestneho    zastupiteľstva    o prerozdelení prebytku hospodárenia a vrátení nespotrebovaných finančných prostriedkoch  z fondov, by   sa   stav    peňažných    prostriedkov na mimorozpočtových  fondoch   mal zvýšiť o sumu + 117 817 €  a mal by po finančnom vysporiadaní dosiahnuť  objem   312 100  €  ( mimo finančných prostriedkov na sociálnom fonde). Stav investičného úveru k 31. 12. 2015 predstavoval  čiastku 96 746 €.

Najdôležitejšie ciele a priority mestskej časti dosiahnuté za obdobie roka  2015:

1. Zabezpečenie zintenzívnenia  kontaktu s občanmi

- zriadenie Kancelárie prvého kontaktu

- vydanie 4 čísiel občasníka Jazerčan

2. Čistota a poriadok

-  denný monitoring a čistenie sídliska a rekreačnej lokality Jazero

-  obstaranie komunálneho vozidla na zvoz odpadu

-  obstaranie a postupné zabudovanie ďalších košov na odpad

- obstaranie vrecúšok na psie exkrementy – zavedený  systém odovzdávania majiteľom psov

3. Opravy ciest a chodníkov

- oprava chodníka na Meteorovej, Galaktickej, Námestí kozmonautov

- zabezpečenie realizácie súvislých opráv nasledujúcich komunikácií:

1./ Časť promenádneho chodníka pri rieke Hornád v úseku od Rovníkovej 8 po ZŠ Galaktická

2./ Chodník na ulici Donská v úseku od č. 2 až po č. 14

3./ Chodník na ulici Čiernomorská v úseku od č. 1 až po č. 3

4. Obnova dopravného značenia

- doplnenie dopravných zariadení, t.j. zrkadiel na rizikových križovatkách – Čingovská a Meteorová

5. Parkoviská

- spracovanie projektových dokumentácií na nové parkoviská:

1. Projektová dokumentácia – Raketová ulica v Košiciach - organizovanie  dopravy, parkovisko s cieľom 38 nových parkovacích miest a prekládkou chodníka

2. Projektová dokumentácia – Riešenie statickej dopravy na Rovníkovej uliciv Košiciach. Predpokladaný počet 24 nových parkovacích miest.

6. Ihriská

- poskytnutím dotácie pre Správu mestskej zelene sa vykonala revitalizácia detského ihriska na ulici Talinská, oprava umelého trávnika na ihrisku na ulici Amurská, úpravy na ihriskách na ulici Uralská, Čingovská, Poludníková a Talinská

7. Rekreačná lokalita Jazero

- nákup, inštalácia a prevádzka prevzdušňujúcej plávajúcej fontány,
- spolupráca s mestom Košice a Masarykovou univerzitou v Brne na riešení problému siníc so  súčinnosťou v technickej pomoci a poskytnutím spravovanej dokumentácie

- kosby a údržba spravovanej zelene  a priestranstva v rekreačnej lokalite Jazero

8. Dotácie z rozpočtu mestskej časti

- na podporu všeobecne prospešných služieb, všeobecne prospešných alebo verejnoprospešných účelov poskytnutie 22 dotácií pre 19 subjektov

9. Denné centrum pre seniorov

- finančná podpora prevádzky klubu, organizovanie kultúrno–spoločenských podujatí pre seniorov, rozvíjanie záujmovej činnosti spoluorganizovaním  6 relaxačných a poznávacích zájazdov

10. Sociálna oblasť

- zabezpečenie stravovania a poskytovanie príspevku na stravovanie seniorov

- poskytnutie jednorazových dávok občanom a rodinám v hmotnej núdzi, spolu 98 žiadateľom

11. Aktivácia dlhodobo nezamestnaných občanov

- formou rôznych druhov programov v spolupráci s Úradom práce, sociálnych vecí a rodiny SR, aktivácia uchádzačov o zamestnanie pri realizácii verejnoprospešných aktivít

12. Kultúrno–spoločenská oblasť

- prevádzka dvoch kultúrnych stredísk s činnosťami: kurzy, cvičenia, realizácia kultúrno–spoločenských podujatí pre deti a obyvateľov mestskej časti

- Všetky skutočnosti sú podrobne uvedené v predloženom materiáli.

Starostka otvorila rozpravu k prerokovávanému bodu. Do rozpravy sa nikto nezapojil. Uzatvorila rozpravu a odovzdala slovo návrhovej komisii.

 Miestne zastupiteľstvo Mestskej časti Košice – Nad jazerom schválilo návrh uznesenia prednesený návrhovou komisiou – **uznesenie č. 91.**

**(Hlasovanie č. 8: z prít. 12 za 12)**

**K bodu 9/ Výročná správa Mestskej časti Košice – Nad jazerom za rok 2015**

 Materiál bol predložený písomne, je zverejnený na webovej stránke mestskej časti, bol prerokovaný vo finančnej komisii a v komisii výstavby, verejného poriadku a životného prostredia.

Výročná správa Mestskej časti Košice - Nad jazerom bola spracovaná v zmysle   § 20  ods. 1 zákona č. 431/2002 Z. z. o účtovníctve. Popisuje stav, v akom sa mestská časť ako účtovná jednotka nachádza a budúci vývoj mestskej časti ako účtovnej jednotky. Obsahuje informácie o historickom vývoji, demografickom a ekonomickom stave mestskej časti, hospodárení MČ za rok 2015, stave majetku, pohľadávok, peňažných fondov, prijatých a poskytnutých grantov a transferoch, predpokladaných projektoch na roky 2016 – 2018. Výročná správa Mestskej časti bude zverejnená v registri účtovných závierok. Jej prílohou je Správa audítora o overení individuálnej účtovnej závierky Mestskej časti Košice - Nad jazerom za rok 2015 a dodatok správy audítora o overení súladu výročnej správy s účtovnou závierkou.

Starostka k bodu otvorila rozpravu.

 V rámci rozpravy neboli vznesené pripomienky ani dotazy.

 Miestne zastupiteľstvo Mestskej časti Košice – Nad jazerom zobralo na vedomie Výročnú správu Mestskej časti Košice - Nad jazerom za rok 2015 – **uznesenie č. 92**.

**(Hlasovanie č. 9: z prít. 12 za 12)**

**K bodu 10/ Návrh na 1. zmenu programového rozpočtu Mestskej časti Košice – Nad jazerom na rok 2016**

 Materiál bol predložený písomne, je zverejnený na webovej stránke mestskej časti, bol prerokovaný vo finančnej komisii a v komisii výstavby, verejného poriadku a životného prostredia. Navrhované zmeny, ktoré sú podrobne popísané v predloženom materiáli:

1. Zvýšenie kapitálového príjmu z predaja nehnuteľného majetku - skladu Bukovecká o sumu 40 900 € z dôvodu zvýšenia kúpnej ceny zo sumy 29 100 € na 70 000 €

2. Zvýšenie kapitálového transferu od mesta Košice  o sumu 10 000 € na športové aktivity resp. revitalizáciu športoviska a zároveň zvýšenie kapitálového výdavku -  Revitalizácia ihriska Bukovecká z pôvodnej sumy 24 000 € na čiastku 34 000 €

3. V súvislosti so spracovaním projektovej dokumentácie, zvýšenie rozpočtovaných čiastok na investičné projekty:

a) Hydraulické vyregulovanie a meranie spotreby tepla v OC Branisko -pôvodnú  sumu 25 000 € zvýšiť o 9 500 €,

b) Hydraulické vyregulovanie a meranie spotreby tepla v OC Čingov - pôvodnú sumu 20 000 € zvýšiť o 500 €

c) Meranie spotreby tepla v MO Poludníková - pôvodnú sumu 5 000 € zvýšiť o 2 500 €

4. Vyčlenenie finančných prostriedkov a realizácia projektu: Výmena schodísk a rámp v OC Branisko a to: na projektovú dokumentáciu - 5 000 € a realizáciu projektu: Výmena schodiska a rampy - 25 000 €.

5. Rekonštrukcia hlavnej sály Denného centra - 5 000 € - najmä rekonštrukcia stropu, elektroinštalácie a svietidiel

6. Zabezpečenie systému registrácie dochádzky so mzdovým systémom a presnou evidenciou pohybu zamestnancov - 1 800 €

7. Vyčlenenie finančných prostriedkov na dohody o pracovnej činnosti  (vrátane poistných odvodov) pri zabezpečovaní investícií MČ:

- pre externých odborných  garantov a pracovníkov - 500 €

- pre stavebný dozor - 500 €

8. Vyčlenenie finančných prostriedkov pre Mestskú políciu v Košiciach na spolufinancovanie prevádzky mestského kamerového systému monitorujúceho majetok MČ - 500 €

9. Zvýšenie finančných prostriedkov na interiérové vybavenie na miestnom úrade - 200 €

**REKAPITULÁCIA ZMIEN:**

Realizáciou uvedených navrhovaných zmien dôjde k úprave rozpočtu takto:

Bežné príjmy: nezmenené

Bežné výdavky: nezmenené

Prebytok z bežného rozpočtu: nezmenený

Kapitálové príjmy: plus 50 900 €

Kapitálové výdavky: plus 59 300 €

Schodok z kapitálového rozpočtu: plus 8 400 €

Príjmové finančné operácie - prevod z fondu hospodárskeho a sociálneho rozvoja: plus 8 400 €

 Starostka otvorila k tomuto bodu rozpravu. V rámci rozpravy neboli vznesené pripomienky ani dotazy. Odovzdala slovo návrhovej komisii.

 Miestne zastupiteľstvo Mestskej časti Košice – Nad jazerom schválilo návrh uznesenia prednesený návrhovou komisiou – **uznesenie č. 93.**

**(Hlasovanie č. 10: z prít. 12 za 12)**

**K bodu 11/ Návrh VZN č. 46 o zrušení VZN č. 32/2005 o pravidlách času predaja v obchode a času prevádzky služieb a o ochrane obyvateľov pred rušením nočného pokoja na území Mestskej časti Košice – Nad jazerom**

 Materiál bol predložený písomne.

Mestskej časti bol dňa 4. 11. 2015 doručený protest prokurátora, ktorým prokurátor navrhol napadnutú časť VZN č. 32/2005 ako nezákonnú zrušiť. Uviedol, že Všeobecne  záväzné  nariadenie   č.  32/2005   nespĺňa  potrebné  zákonné  podmienky a neexistuje  zákonná  úprava, ktorou by boli mestské časti splnomocnené svojimi  nariadeniami regulovať podmienky podnikania a ukladať podnikatel'om povinnosti  tak, ako sú stanovené v predmetnom  VZN.

Aj mesto Košice pristúpilo k aktualizácii všeobecne záväzného nariadenia mesta Košice č. 42/1998 o usmerňovaní ekonomickej a inej činnosti slúžiacej obyvateľom a o podmienkach povoľovania predajného a prevádzkového času na území mesta Košice. Pristúpilo k prehodnoteniu určovania času predaja v obchode a času prevádzky služieb na území mesta aj v rámci jednotlivých mestských častí. Mestská časť predložila mestu Košice stanovisko  k návrhu úpravy určovania času predaja v obchode a času prevádzky služieb MČ.

Návrh VZN č. 46 bol prerokovaný na rokovaní miestnej rady dňa 17. 3. 2016. Miestna rada doporučila MiZ **prerokovať a schváliť** Návrh Všeobecne záväzné nariadenie Mestskej časti Košice – Nad jazerom č. 46, ktorým sa ruší Všeobecne záväzné nariadenie č. 32/2005 o pravidlách času predaja v obchode a času prevádzky služieb a o ochrane obyvateľstva pred rušením nočného pokoja zo dňa 26. 10. 2005 v znení doplnku č.1 zo dňa 18. 12. 2008 a **vyhovieť** Protestu prokurátora Pd 98/15/8803-4 zo dňa 29. 10. 2015.

Starostka k tomuto bodu otvorila rozpravu. V rámci rozpravy neboli vznesené pripomienky ani dotazy. Odovzdala slovo návrhovej komisii.

 Miestne zastupiteľstvo Mestskej časti Košice – Nad jazerom schválilo písomný návrh uznesenia prednesený návrhovou komisiou – **uznesenie č. 94.**

**(Hlasovanie č. 11: z prít. 12 za 12)**

**K bodu 12/** **Návrh na poskytnutie dotácií z rozpočtu Mestskej časti Košice – Nad jazerom na rok 2016**

Materiál bol predložený písomne. Miestne zastupiteľstvo v rozpočte na rok 2016 odsúhlasilo poskytnúť dotácie vo výške 8 000,-€. Do termínu na predkladanie žiadostí nám bolo zaslaných 10 žiadosti:

1. Materská škola, Galaktická 9, Košice – na pokrytie výdavkov na akciu/projekt výchova a rozvoj telesnej kultúry „Pohybom ku zdraviu“ vo výške: 500 €

(Hlasovanie č. 12: z prít. 12 za  12)

2. Športový klub HANDICAP SPORT CLUB „MRAVCE“ o. z., Stálicová 5, Košice – na  pokrytie výdavkov na účasť členov na turnajoch stolného tenisu slabozrakých v roku 2016 vo výške: 500 €

**(Hlasovanie č. 13: z prít. 12 za 12)**

3. KRASO CENTRUM KOŠICE, n. o., Zimný štadión, Kavečianska cesta 1, Košice – na  pokrytie výdavkov na akciu/projekt 46. ročník Veľkej ceny Košíc a priebežnú činnosť Kraso Centra Košice vo výške: 400 €

**(Hlasovanie č. 14: z prít. 12 za 12)**

4. Základná škola Jozefa Urbana, Jenisejská 22, Košice – na pokrytie výdavkov na akciu/projekt Oslavy 40. výročia školy; konkrétne Benefičný dvojkoncert, Megastretko, JenisejFest, Slávnostná akadémia vo výške: 600 €. Poslanec Róbert Schwarcz pred hlasovaním oznámil, že je riaditeľom tejto ZŠ, a preto upozornil na konflikt záujmov.

**(Hlasovanie č. 15: z prít. 12 za 12)**

*5.* Súkromné centrum voľného času, n. o. Galaktická 9, Košice – na pokrytie výdavkov na akciu/projekt Turnaj vo vybíjanej – športová akcia organizovaná pre deti navštevujúce záujmové útvary SCVČ vo výške: 250 €

**(Hlasovanie č. 16: z prít. 12 za 12)**

6. Základná škola, Bukovecká 17, Košice – na pokrytie výdavkov na akciu/projekt, Bukovecká deťom“ – súťažno-športovo-zábavné popoludnie pre žiakov a ich rodičov v MČ Košice – Nad jazerom vo výške: 300 €

**(Hlasovanie č. 17: z prít. 12 za 12)**

7. Haliganda o. z., Ždiarska 9, Košice – na pokrytie výdavkov na akciu/projekt „Korene“ vo výške: 600 €

**(Hlasovanie č. 18: z prít. 12 za 12)**

8. Klub kresťanských seniorov Nad jazerom, Ladožská 6, Košice – dotácia pre Klub kresťanských seniorov na činnosti klubu – na organizovanie kultúrnych, športových a turistických podujatí, vrátane zahraničných podujatí vo výške: 1 000 €

**(Hlasovanie č. 19: z prít. 12 za 12)**

9. Verejná knižnica Jána Bocatia v Košiciach, Hlavná 48, Košice – na pokrytie výdavkov na akciu/projekt „Voľný čas ako výzva“ vo výške: 250 €

**(Hlasovanie č. 20: z prít. 12 za 12)**

10. ŠŠK TYDAM KOŠICE, o. z., Užhorodská 1, Košice – na pokrytie výdavkov na akciu/projekt – Materiálne vybavenie družstva (dresy) na súťažných, turnajových a priateľských zápasoch a na medzinárodnom turnaji v Ostrave vo výške: 600 €

**(Hlasovanie č. 21: z prít. 12 za 12)**

Starostka odovzdala slovo návrhovej komisii na hlasovanie o uznesení am blok.

Hlasovanie am blok – **uznesenie č. 95.**

**(Hlasovanie č. 22: z prít. 12 za 12)**

**K bodu 13/ Informácia o vykonávaných rozpočtových opatreniach programového rozpočtu Mestskej časti Košice – Nad jazerom na rok 2015**

Materiál bol predložený písomne a  je zverejnený na webovej stránke mestskej časti.

V súlade s uznesením č. 32 z 3. riadneho zasadnutia miestneho zastupiteľstva Mestskej časti Košice - Nad jazerom zo dňa 26. 3. 2015, ktorým miestne zastupiteľstvo poverilo starostku mestskej časti vykonať zmeny v bežnom rozpočte na rok 2015 rozpočtovými opatreniami:

- zmeny rozpočtu v bežných príjmoch a bežných výdavkoch pri rovnakej zmene objemu bežných príjmov aj bežných výdavkov a presun bežných výdavkov pri nezmenenej výške celkových bežných výdavkov v celkovom objeme najviac 20 % bežných výdavkov rozpočtu počas kalendárneho roka  bola **p r e d l o ž e n á**

informácia o vykonaných rozpočtových opatreniach č. 27 - 29 schválených starostkou Mestskej časti Košice - Nad jazerom dňa 18. 12. 2015.

Uskutočnené zmeny  sú podrobne popísané v predloženom materiáli:

1. Presun finančných prostriedkov z  položky reprezentačné - starostka na položku reprezentačné - ceny starostky - 95 €

2. Zníženie bežných príjmov - Transfery v rámci verejnej správy - zo štátneho rozpočtu  a zároveň zníženie bežných výdavkov  - Aktivačná činnosť - výdavky - o 5 200 €

3. Presun bežných výdavkov - Verejnoprospešná činnosť z položky Materiál na položku  Poistné odvody - pracovníci VPP  - 150 €.

REKAPITULÁCIA:

- Uvedené  zmeny  v bežnom rozpočte predstavovali zníženie  bežných príjmov o čiastku - 5 200 € a zníženie  bežných výdavkov taktiež o sumu  - 5 200 €.

- Vykonanými zmenami v bežnom rozpočte - rozpočtovými opatreniami č. 1 až 29 došlo k zmenám  bežných výdavkov  počas roka 2015 v sume 168 138 €.

Rozpočet bežných výdavkov na rok 2015 bol schválený  v objeme 1 237 037 €. Čiastka 168 138 € predstavuje podiel 13,6 %, čím je dodržaný miestnym zastupiteľstvom schválený objem zmien - najviac  20 % bežných výdavkov rozpočtu počas kalendárneho roka.

Starostka otvorila rozpravu k predloženej správe. V rámci rozpravy neboli vznesené pripomienky ani dotazy. Odovzdala slovo návrhovej komisii.

 Miestne zastupiteľstvo Mestskej časti Košice – Nad jazerom zobralo na vedomie Informáciu o vykonaných rozpočtových opatreniach programového rozpočtu Mestskej časti Košice - Nad jazerom č. 27 - 29 zo dňa 18. 12. 2015 **– uznesenie č. 96**.

**(Hlasovanie č. 23: z prít. 12 za 12)**

**K bodu 14/ Informácia o vykonaných rozpočtových opatreniach programového rozpočtu Mestskej časti Košice – Nad jazerom na rok 2016**

Materiál bol predložený písomne a  je zverejnený na webovej stránke mestskej časti.

V súlade s uznesením č. 76 z 9. riadneho zasadnutia miestneho zastupiteľstva Mestskej časti Košice - Nad jazerom zo dňa 17. 12. 2015, ktorým miestne zastupiteľstvo poverilo starostku mestskej časti vykonať zmeny v bežnom rozpočte na rok 2016 rozpočtovými opatreniami:

- zmeny rozpočtu v bežných príjmoch a bežných výdavkoch pri rovnakej zmene objemu bežných príjmov aj bežných výdavkov a presun bežných výdavkov pri nezmenenej výške celkových bežných výdavkov v celkovom objeme najviac 20 % bežných výdavkov schváleného rozpočtu počas kalendárneho roka bola **p r e d l o ž e n á**  informácia o vykonaných rozpočtových opatreniach č. 1 a 2 schválených starostkou Mestskej časti Košice – Nad jazerom dňa 4. 1. 2016, rozpočtových opatreniach č. 3 a 4 schválených  dňa 2. 2. 2016 a rozpočtovom opatrení č. 5 schválenom dňa 8. 3. 2016.

Uskutočnené zmeny sú podrobne popísané v predloženom materiáli:

1. Presun finančných prostriedkov na dohody a poistné odvody pre pracovníkov, ktorí v mesiaci január 2016 vykonávali pomocné práce (ešte nebola podpísaná s Úradom práce, sociálnych vecí a rodiny SR dohoda o poskytnutí pracovníkov vykonávajúcich verejnoprospešné práce) - 680 €

2. Na zabezpečenie údržby objektu miestneho úradu a uskutočnenie výmeny vstupných dverí na 1. nadzemnom podlaží do priestoru sekretariátu bol vykonaný presun finančných prostriedkov z usporených zdrojov určených na poistenie majetku - 1 000,- €

3. Prijatie daru od spoločnosti DEKORT v sume 200 € na organizovanie podujatia - Stretnutie zástupcov škôl a predstaviteľov neziskových organizácií a občianskych združení na území MČ konanom dňa 3. 2. 2016 a použitie týchto prostriedkov - 200 €

4. V súvislosti s potrebou inštalácie reproduktorov do priestorov Kultúrneho strediska Jazero bol realizovaný presun prostriedkov z položky Materiál na položku Služby - 400 €

Starostka otvorila k tomuto bodu rozpravu. V rámci rozpravy neboli vznesené pripomienky ani dotazy. Odovzdala slovo návrhovej komisii.

 Miestne zastupiteľstvo Mestskej časti Košice – Nad jazerom zobralo na vedomie Informáciu o vykonaných rozpočtových opatreniach programového rozpočtu Mestskej časti Košice - Nad jazerom č. 1 a 2 zo dňa 4. 1. 2016, rozpočtových opatreniach č. 3 a 4 zo dňa 2. 2. 2016 a  rozpočtovom opatrení č. 5 zo dňa 8. 3. 2016 – **uznesenie č. 97**.

**(Hlasovanie č. 24: z prít. 12 za  12)**

**K bodu 15/ Personálne otázky**

Dňa 9. 3. 2016 bolo Miestnemu úradu Mestskej časti Košice – Nad jazerom doručené poslancom Mariánom Siksom (nezávislý) oznámenie o vzdaní sa funkcie predsedu a zároveň člena osobitnej komisie na ochranu verejného záujmu pri výkone funkcií verejných funkcionárov miestneho zastupiteľstva Mestskej časti Košice – Nad jazerom z osobných dôvodov dňom 10. 3. 2016. Starostka odovzdala slovo návrhovej komisii.

Miestne zastupiteľstvo Mestskej časti Košice – Nad jazerom zobralo na vedomie vzdanie sa  funkcie predsedu a zároveň člena v osobitnej komisii na ochranu verejného záujmu pri výkone funkcií verejných funkcionárov Mariána Siksu z osobných dôvodov dňom 10. 3. 2016

**(Hlasovanie č. 25: z prít. 12 za 12)**

Podľa článku 7 bodu 5 zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov, členom komisie môže byť iba poslanec obecného zastupiteľstva. Ak sú v obecnom zastupiteľstve zástupcovia politických strán a politických hnutí alebo nezávislí poslanci, komisia je zložená z jedného zástupcu každej politickej strany alebo politického hnutia a jedného zástupcu nezávislých poslancov. Komisia musí mať aspoň troch členov. Keďže poslanec Marián Siksa bol predsedom osobitnej komisie za nezávislých poslancov je potrebné zvoliť člena komisie z radov nezávislých poslancov. Členmi osobitnej komisie sú poslanci MUDr. Peter Badanič a Mária Jokeľová v zmysle uznesenia č. 10 miestneho zastupiteľstva Mestskej časti Košice – Nad jazerom zo dňa 15. 12. 2014.

 Starostka predložila procedurálny návrh, aby zastupiteľstvo o voľbe člena osobitnej komisie z radov nezávislých poslancov hlasovalo verejne.

**(Hlasovanie č. 26: z prít. 12 za 12)**

Starostka vyzvala miestne zastupiteľstvo k predloženiu návrhov na člena osobitnej komisie z radov nezávislých poslancov, Poslankyňa Andrea Gajdošová predložila návrh na Luciu Kleinovú. Keďže iné návrhy predložené neboli, starostka odovzdala slovo návrhovej komisii.

 Miestne zastupiteľstvo zvolilo za člena osobitnej komisie na ochranu verejného záujmu pri výkone funkcií verejných funkcionárov poslankyňu Luciu Kleinovú.

**(Hlasovanie č. 27: z prít. 12 za 12)**

 Starostka skonštatovala, že bola zvolená  3-členná  osobitná komisia v zložení  Peter Badanič,   Mária Jokeľová a Lucia Kleinová.

Starostka vyzvala poslancov na predloženie návrhu na voľbu predsedu z týchto členov osobitnej komisie. Poslankyňa Andrea Gajdošová predložila návrh na Luciu Kleinovú. Iné návrhy na predsedu komisie predložené neboli, preto starostka odovzdala slovo návrhovej komisii.

 Miestne zastupiteľstvo zvolilo za predsedu osobitnej komisie na ochranu verejného záujmu pri výkone funkcií verejných funkcionárov poslankyňu Luciu Kleinovú **– uznesenie č. 98.**

**(Hlasovanie č. 28: z prít. 12 za 11, zdržal sa 1)**

**15 a/ Návrh na úpravu platu starostky**

 Poslanec Jozef Skonc v zmysle doplnenia programu rokovania predložil návrh na úpravu platu starostky. V odôvodnení uviedol, že MČ v poslednom období vďaka starostke prešla nevyhnutnou reformou a dostala novú tvár.. Za svoj cieľ si okrem iného dala ako hlavnú prioritu transparentnú komunálnu politiku a otvorenú samosprávu pre občana. To sa darí napĺňať aj vďaka jej odbornosti, ako jedna z mála starostov pôsobiacich vo svojej funkcii má úspešne absolvované štúdium verejnej správy, ale tiež spolupráci s kompetentnými zamestnancami miestneho úradu. Tí ju každodennou prácou presviedčajú o tom, že sú tu spolu s ňou pre občanov. Naša MČ je treťou najväčšou MČ v Košiciach a starostka poberá v súčasnosti plat na minimálnej hranici, ktorý určuje zákon. Starostovia iných mestských častí s ďaleko nižším počtom obyvateľov, teda logicky aj s menšou zodpovednosťou za chod úradu, poberajú oveľa vyšší plat. O opodstatnenosti návrhu hovoria i pozitívne ohlasy občanov MČ, ktorí vyzdvihujú najmä zlepšenie kvality čistoty, poriadku na našom sídlisku a pozitívne vnímajú investičné akcie v rámci MČ. Alebo akcie, ktoré sú zatiaľ v prípravnej či v projekčnej fáze. Oprávnenosť návrhu na zvýšenie platu potvrdzujú aj ostatní poslanci, lebo starostka k ich podnetom pristupuje bez rozdielu či je niekto, nie ako v minulosti, modrý, červený či bezfarebný.
Na základe zákona č. 253/1994 Z. z. o právnom postavení a platových pomeroch starostov obcí a primátorov miest v znení neskorších predpisov predkladá návrh na zvýšenie platu starostky MČ Košice – Nad jazerom zo súčasnej minimálnej hranice 2 555 € brutto zvýšiť o  35 % , teda na 3 446 € brutto s účinnosťou od 01. 04. 2016. Zákon umožňuje navýšenie platu starostov až
o 70 percent. Tento návrh je len o polovici. Podporu návrhu poslancami, ku ktorej ich vyzval, podmieňuje aj výborná finančná kondícia mestskej časti i záverečný účet mestskej časti za rok 2015.

 Starostka k bodu otvorila rozpravu. V rámci rozpravy neboli vznesené pripomienky ani dotazy. Starostka odovzdala slovo návrhovej komisii.

 Miestne zastupiteľstvo Mestskej časti  Košice – Nad jazerom schválilo zvýšenie  platu starostky Mestskej časti Košice – Nad jazerom stanoveného podľa ustanovenia § 3 ods. 1 citovaného zákona v sume 2 552 eur o 35 %, t. j. o sumu 893,20 eur. Plat starostky Mestskej časti Košice – Nad jazerom s účinnosťou od 1. 4. 2016 takto schválený je v celkovej sume 3 446 eur.Schválením tohto uznesenia stráca platnosť uznesenie miestneho zastupiteľstva Mestskej časti Košice – Nad jazerom číslo 47 zo dňa 9. 6. 2015 - **uznesenie č. 99.**

**(Hlasovanie č. 29: z prít. 12 za 10, zdržal sa 1, proti 1)**

**K bodu 16/ Interpelácie**

 Starostka v zmysle rokovacieho poriadku vyzvala poslancov na  písomné predloženie interpelácii. Písomné interpelácie neboli predložené.

**K bodu 17/ Rôzne**

V tomto bode pripomienkoval poslanec Marián Siksa parkovanie áut na Talinskej ulici, kde navrhol vybudovanie nových parkovacích miest na bývalom detskom ihrisku. Starostka reagovala na jeho podnet tým, že je to v stave rokovania. Chystá sa údržba sídliska a v rámci nej bude táto požiadavka promptne vybavená.

 Poslanec Róbert Schwarcz mal pripomienku k bodu 12. Žiadal, aby sumy dotácií boli u prijímateľov uvádzané za rovnako dlhé predchádzajúce obdobie. Navrhované sumy žiada prerokovať v komisiách a v miestnej rade.

 Touto pripomienkou bol bod Rôzne vyčerpaný.

**K bodu 18/ Z á v e r**

 Po vyčerpaní programu starostka poďakovala všetkým za účasť a vyhlásila rokovanie miestneho zastupiteľstva za ukončené. Najbližšie 12. riadne zasadnutie miestneho zastupiteľstva bude podľa orientačného časového plánu dňa 16. 6. 2016.

Košice 8. 4. 2016

 JUDr. Marta Bulecová Ing. Mgr. Lenka Kovačevičová

 prednostka miestneho úradu starostka mestskej časti

overovatelia: Mária Jokeľová

 Andrea Gajdošová

zapisovateľka: Bc. Zuzana Štefaniková